Mamata Banerjee: আজ মমতাকে ডিলিট দেবে সেন্ট জেভিয়ার্স বিশ্ববিদ্যালয়

কলকাতা: কলকাতা বিশ্ববিদ্যালয় (CU) আগেই দিয়েছিল। তা নিয়ে বিতর্কে জল কম ঘোলা হয়নি। এবার দ্বিতীয় সাম্মানিক ডিলিট (DLitt) পেতে চলেছেন পশ্চিমবঙ্গের মুখ্যমন্ত্রী মমতা বন্দ্যোপাধ্যায় (CM Mamata Banerjee)। এবার তাঁকে ডিলিট সম্মান দিচ্ছে সেন্ট জেভিয়ার্স বিশ্ববিদ্যালয় (St. Xavier’s University)। ইতিমধ্যেই মুখ্যমন্ত্রী নানা পুরস্কার ও সম্মান পেয়েছেন। এমনকী বিদেশ থেকেও একাধিকবার ডাক পেয়েছেন তিনি। আজ, ৬ ফেব্রুয়ারি মুখ্যমন্ত্রী মমতা বন্দ্যোপাধ্যায়কে ডিলিট দেওয়া হবে। এমনকী মুখ্যমন্ত্রী তা গ্রহণ করতে আগেই সম্মতি দিয়ে রেখেছিলেন। এদিনের এই অনুষ্ঠানে উপস্থিত থাকতে পারেন রাজ্যপাল সিভি আনন্দ বোস (CV Ananda Bose)।

মুখ্যমন্ত্রীকে কয়েক মাস আগেই চিঠি দিয়ে ডিলিট দেওয়ার প্রস্তাবটি পাঠিয়েছিল সেন্ট জেভিয়ার্স বিশ্ববিদ্যালয় কর্তৃপক্ষ। সেখানেই সাম্মানিক ডিলিট দেওয়ার কথা উল্লেখ করা হয়েছে। এই চিঠি হাতে পাওয়ার পর সাম্মানিক ডিলিট নিতে সম্মতি জানিয়েছিলেন মমতা বন্দ্যোপাধ্যায়।

আরও পড়ুন: Tripura Assembly Election 2023: ত্রিপুরা বিধানসভা নির্বাচনে ইস্তাহার প্রকাশ করল তৃণমূল

২০১৮ সালে কলকাতা বিশ্ববিদ্যালয়ের পক্ষ থেকে মমতা বন্দ্যোপাধ্যায়কে ডিলিট দেওয়া হয়েছিল। তৎকালীন রাজ্যপাল কেশরীনাথ ত্রিপাঠীর হাত থেকে কলকাতা বিশ্ববিদ্যালয়ের সাম্মানিক ডিলিট নিয়েছিলেন মুখ্যমন্ত্রী। কলকাতা বিশ্ববিদ্যালয়ের ডিলিট ছাড়াও আরও একটি কলেজের পক্ষ থেকে সাম্মানিক ডক্টরেট পেয়েছেন মুখ্যমন্ত্রী। ভুবনেশ্বরের ‘কলিঙ্গ ইনস্টিটিউট অব ইন্ডাস্ট্রিয়াল টেকনোলজি’ (KIIT) মমতা বন্দ্যোপাধ্যায়কে সাম্মানিক ডক্টরেট দেয়। এবার দিতে চলেছে সেন্ট জেভিয়ার্স বিশ্ববিদ্যালয়।

প্রসঙ্গত, এই বিশ্ববিদ্যালয় গড়ে তোলার জন্য মুখ্যমন্ত্রীর অনেক অবদান আছে। বর্তমান রাজ্য সরকারের আমলেই রাজারহাটে সেন্ট জেভিয়ার্সের দ্বিতীয় ক্যাম্পাস তৈরি হয়৷ সেন্ট জেভিয়ার্সের বিভিন্ন অনুষ্ঠানে অতীতেও হাজির থেকেছেন মুখ্যমন্ত্রী৷ বর্তমান রাজ্য সরকারের আমলে সরকারি, বেসরকারি একাধিক বিশ্ববিদ্যালয় তৈরি হয়েছে রাজ্যের বিভিন্ন প্রান্তে৷

নিজের সরকারের অন্যতম বড় সাফল্য হিসেবে যে কৃতিত্বের কথা বারবারই তুলে ধরেন মুখ্যমন্ত্রী৷ আজ, সোমবার সেন্ট জেভিয়ার্স বিশ্ববিদ্যালয়ের সমাবর্তন অনুষ্ঠান হবে রাজারহাট ক্যাম্পাসে৷ সেখানেই স্নাতক এবং স্নাতকোত্তর ডিগ্রি প্রদান দেওয়া হবে এবং এবার একমাত্র একজনকেই ডিলিট সম্মানে ভূষিত করা হবে৷ তিনি মুখ্যমন্ত্রী মমতা বন্দ্যোপাধ্যায়। উচ্চশিক্ষায় অবদানের জন্যই বিশেষ সম্মান পেতে চলেছেন তিনি৷