কলকাতা বিশ্ববিদ্যালয়ে বিরতি পঠনপাঠনে, বিজ্ঞপ্তি দিল শিক্ষা সংসদও

কলকাতা: রাজ্যজুড়ে চলছে চূড়ান্ত তাপপ্রবাহ, ৪০ ডিগ্রির গন্ডি পেরিয়েছে তাপমাত্রার পারদ। রাজ্যের ১৮টি শহর এই মুহূর্তে তীব্র তাপপ্রবাহের কবলে। এই পরিস্থিতি আগামী ৪ মে পর্যন্ত রাজ্যের সর্বত্র বহাল থাকবে। এই পরিস্থিতিতে পড়ুয়াদের স্বস্তি দিয়ে পঠনপাঠন সাময়িক বন্ধ রাখার সিদ্ধান্ত নিল কলকাতা বিশ্ববিদ্যালয় (Calcutta University)। বিশ্ববিদ্যালয় এবং অধীনস্থ সমস্ত কলেজে সাময়িক ছুটি ঘোষণা করল বিশ্ববিদ্যালয়।

মঙ্গলবার বিশ্ববিদ্যালয়ের তরফে একটি বিজ্ঞপ্তি জারি করে বলা হয়েছে, আগামী ২ মে থেকে ১১ মে পর্যন্ত তীব্র গরমের এবং তাপপ্রবাহের কারণে কলকাতা বিশ্ববিদ্যালয়ে পোস্ট গ্র্যাজুয়েট (PG) এবং আন্ডার গ্র্যাজুয়েটদের (UG) পঠনপাঠন আপাতত বন্ধ রাখা হচ্ছে। অর্থাৎ বিশ্ববিদ্যালয় এবং বিশ্ববিদ্যালয় অধীনস্থ সমস্ত কলেজ ক্লাস আপাতত বন্ধ থাকবে।

আরও পড়ুন: তাপপ্রবাহের দহন জ্বালা রাজ্যের ১৮ জায়গায়

একই দিনে পশ্চিমবঙ্গ উচ্চমাধ্যমিক শিক্ষা সংসদও (WBHSC) একটি বিজ্ঞপ্তিতে জানিয়েছে, রাজ্যজুড়ে যে তাপপ্রবাহ চলছে তা থেকে এখনই স্বস্তি পাওয়ার কোনও পূর্বাভাস নেই। তাই স্কুলগুলি চাইলে তারা গরমের ছুটি চালিয়ে যেতে পারে। সম্ভব হলে অনলাইনে ক্লাস করানোর ব্যবস্থা চালু করতে পারে। অর্থাৎ স্কুলগুলিতেও গরমের ছুটি এখনই শেষ হচ্ছে না।