কলকাতা বিশ্ববিদ্যালয়ে দ্বারভাঙ্গা বিল্ডিংয়ে রাজনৈতিক কার্যকলাপ নিষিদ্ধ

কলকাতা: কলকাতা বিশ্ববিদ্যালয়ের (Calcutta University) কলেজস্ট্রিট ক্যাম্পাসের দ্বারভাঙ্গা বিল্ডিংয়ে কোনওরকম রাজনৈতিক (Political) কার্যকলাপ করা যাবে না। নির্দেশ বিচারপতি রাজর্ষি ভরদ্বাজের।

আদালতের নির্দেশ, বিশ্ববিদ্যালয়কে কড়াভাবে পদক্ষেপ করতে হবে যাতে কোনওভাবে ক্যাম্পাসের মধ্যে বহিরাগতরা ঢুকতে না পারে। কোনও রাজনৈতিক কার্যক্রম না হয়। পুলিশকে নজর রাখতে হবে ক্যাম্পাসের বাইরে। বাড়তি বাহিনী রাখতে হবে।
বিশ্ব বিদ্যালয়ের কর্মী অফিসার বা পড়ুয়ারা যাতে কোনও সমস্যায় না পরে সেটা নিশ্চিত করতে হবে পুলিশকে। ঢোকা বেরোনোর রাস্তা যাতে কোনওভাবে বিক্ষোভ বা সভার জন্য বন্ধ না হয় যায় দেখতে হবে পুলিশকে।

আরও পড়ুন: ফের আত্মহত্যার চেষ্টা মেট্রোয়, রুবি-গড়িয়া রুটে বিঘ্নিত পরিষেবা

উল্লেখ্য, উপাচার্য নিয়োগ নিয়ে রাজ্য ও রাজ্যপাল বিরোধের মধ্যে সুপ্রিম কোর্টে এখন মামলা রয়েছে। তারই মধ্যে কলকাতা বিশ্ববিদ্যালয়ের উপাচার্যকে হেনস্থা করা হচ্ছে বলে অভিযোগ। তিনি রাজ্যপালের দ্বারা মনোনীত। অগাস্টের প্রথম সপ্তাহে সিন্ডিকেট বৈঠক চলাকালীন রাজনৈতিক দলের মাথা, তথা বহিরাগতরা বাইরে থেকে গেটে তালা দিয়ে দেয়। পুলিশ রাতে তাঁদের উদ্ধার করে। এমন নানা ঘটনায় নিরাপত্তাহীনতা বোধ করছেন জানিয়ে কয়েকজন সিন্ডিকেট সদস্য ক্যাম্পাসে রাজনৈতিক কর্মকাণ্ড বন্ধ চেয়ে আবেদন করেন।