কলকাতা বিশ্ববিদ্যালয়ের সাংবাদিকতা বিভাগের ৭৫ বছর

কলকাতা: কলকাতা বিশ্ববিদ্যালয়ের (University of Calcutta) সাংবাদিকতা ও গনজ্ঞাপন বিভাগের (Department of Journalism and Mass Communication, Calcutta University) ৭৫ বছরে পদার্পণ উপলক্ষে বর্ষব্যাপী কর্মসূচির সূচনা হল সোমবার। এদিন সেনেট হলে এক সংক্ষিপ্ত সভার মাধ্যমে কর্মসূচির উদ্বোধন করেন উপাচার্য শান্তা দত্ত। বিভাগীয় প্রধান পীযূষকান্তি পাণিগ্রাহী জানান, ৭৫ বছরে পদার্পণকে সামনে রেখে নানা অনুষ্ঠানের আয়োজন করা হবে আগামী এক বছর ধরে। উপাচার্য বলেন, আজকের দিনে সৎ সাংবাদিকতার প্রয়োজন খুব বেশি করে অনুভূত হচ্ছে। কলকাতা বিশ্ববিদ্যালয়ের সাংবাদিকতা বিভাগের প্রাক্তনীরা সারা দেশে ছড়িয়ে আছেন। বিভাগের ডিন সৌমেন্দ্রনাথ বেরা জানান, ৭৫ বছরে পদার্পণ উপলক্ষে সেমিনার, বক্তৃতামালা, সাংস্কৃতিক অনুষ্ঠানের আয়োজন করা হবে। ভাষণ দেন কলকাতা প্রেস ক্লাবের সভাপতি স্নেহাশিস শূর।

আরও পড়ুন: চতুর্থীতেও বৃষ্টির পূর্বাভাস দক্ষিণবঙ্গে!

এরপর বৃক্ষরোপণ করেন উপাচার্য। শেষে বিশ্ববিদ্যালয় প্রাঙ্গণ থেকে এক বর্ণাঢ্য শোভাযাত্রা বেরোয়। তা শেষ হয় ওয়েলিংটন স্কোয়ারে বিধান চন্দ্র রায়ের বাড়ির সামনে। শোভাযাত্রায় বহু প্রাক্তনী এবং বর্তমান ছাত্রছাত্রী অংশ নেন। এছাড়া বিভিন্ন কলেজের সাংবাদিকতার পড়ুয়ারাও শামিল হন। প্রসঙ্গত, ১৯৫০ সালের ৭ অক্টোবর কলকাতা বিশ্ববিদ্যালয়ে সাংবাদিকতা পাঠ্যক্রমের উদ্বোধন করেন তৎকালীন মুখ্যমন্ত্রী বিধান চন্দ্র রায়।